efsyn.gr

Ένας 32χρονος άνδρας συνελήφθη από την αστυνομία στην κατοχή του οποίου βρέθηκαν πάνω από 100 γραμμάρια ηρωΐνης και χιλιάδες ευρώ. Μια ντουζίνα αρχαία αντικείμενα εντόπισε η αστυνομία στην κατοχή ενός 56χρονου.

Με αρχαία αντικείμενα στην κατοχή του συνελήφθη την Πέμπτη σε περιοχή του Δήμου Αποκορώνου από αστυνομικούς του Τμήματος Αντιμετώπισης Οργανωμένου Εγκλήματος ένας 56χρονος.

Συγκεκριμένα και μετά από στοχευμένες ενέργειες και ειδικές δράσεις της Γενικής Περιφερειακής Αστυνομικής Διεύθυνσης Κρήτης, για την καταπολέμηση της αρχαιοκαπηλίας και ύστερα από κατάλληλη αξιοποίηση στοιχείων από αστυνομικούς των ανωτέρω Υπηρεσιών σήμερα το πρωί οργανώθηκε και πραγματοποιήθηκε συντονισμένη αστυνομική επιχείρηση.

Κατά τη διάρκεια της επιχείρησης διενεργήθηκε έρευνα στην οικία και σε άλλους χώρους που χρησιμοποιούσε ο 56χρονος όπου βρέθηκαν και κατασχέθηκαν:

6 αμφορείς (Ελληνιστικών, Υστεροβυζαντινών χρόνων και 4ου Αιώνα π.Χ)

6 αγγεία (Υστεροβυζαντινών χρόνων και Οθωμανικής περιόδου) και

δοχείο σύγχρονων χρόνων.

Τα ανωτέρω αντικείμενα χρονολογούνται από τον 4ο π.Χ. αιώνα έως τους ύστερους Βυζαντινούς – Οθωμανικούς χρόνους.

Τα παραπάνω κατασχεθέντα αντικείμενα αποδόθηκαν στην αρμόδια Εφορία Αρχαιοτήτων.

Η προανάκριση διενεργείται από το Τμήμα Αντιμετώπισης Οργανωμένου Εγκλήματος της Γενικής Περιφερειακής Αστυνομικής Διεύθυνσης Κρήτης, ενώ ο συλληφθείς με τη σε βάρος τους σχηματισθείσα δικογραφία θα οδηγηθεί στον Εισαγγελέα Πλημμελειοδικών Χανίων.

Σύλληψη 32χρονου για ηρωΐνη

Συνελήφθη την Πέμπτη στο Ηράκλειο από αστυνομικούς του Τμήματος Δίωξης Ναρκωτικών της Υποδιεύθυνσης Ασφαλείας Ηρακλείου ένας 32χρονος κατηγορούμενος για κατοχή και διακίνηση ναρκωτικών ουσιών.

Έπειτα από κατάλληλη αξιοποίηση στοιχείων, πραγματοποιήθηκε συντονισμένη αστυνομική επιχείρηση. Κατά τη διάρκεια της επιχείρησης διενεργήθηκε έρευνα στην οικία του 32χρονου όπου βρέθηκαν και κατασχέθηκαν:

100,1 γραμμάρια ηρωίνης

το χρηματικό ποσό των 6.100 ευρώ ως προερχόμενα από παράνομες δραστηριότητες,

ζυγαριά ακριβείας και

κινητό τηλέφωνο

Η προανάκριση διενεργείται από το Τμήμα Δίωξης Ναρκωτικών της Υποδιεύθυνσης Ασφαλείας Ηρακλείου, ενώ ο συλληφθείς με την σε βάρος του σχηματισθείσα δικογραφία, θα οδηγηθεί στον Εισαγγελέα Πλημμελειοδικών Ηρακλείου.